sukhrobnurali/uzbek-legal-corpus huggingface dataset:
YEVROPA TIKLANISH VA TARAQQIYOT BANKINING “PAXTA-BANK”GA KREDIT LINIYASINI OCHISH TOʻGʻRISIDA
(resolution, 2021-02-22)

Xalqaro moliya tashkilotlarining kredit resurslarini jalb etish hisobiga kichik va oʻrta korxonalarni mablagʻ bilan taʼminlash boʻyicha loyihalarni amalga oshirishni jadallashtirish maqsadida Vazirlar Mahkamasi qaror qiladi: 1. Respublika kichik va oʻrta biznes korxonalarini qoʻllab-quvvatlash uchun Yevropa tiklanish va taraqqiyot bankining 120,0 mln AQSH dollari miqdoridagi ikkinchi kredit liniyasi doirasida Yevropa tiklanish va taraqqiyot banki tomonidan “Paxta-bank”ga 15 mln AQSH dollari miqdorida kredit mablagʻlari ajratish toʻgʻrisida qaror qabul qilinganligi maʼlumot uchun qabul qilinsin. 2. Quyidagilar: “Paxta-bank” boshqaruvi raisi Yevropa tiklanish va taraqqiyot banki bilan tegishli kredit bitimini imzolashga; Oʻzbekiston Respublikasi Moliya vaziri “Paxta-bank”ga berilayotgan kreditning 80 foizi miqdoridagi summa yuzasidan Oʻzbekiston Respublikasi bilan Yevropa tiklanish va taraqqiyot banki oʻrtasidagi kafolat bitimini Oʻzbekiston Respublikasi Hukumati nomidan imzolashga vakil qilinsin. 3. Oʻzbekiston Respublikasi Adliya vazirligi Oʻzbekiston Respublikasi bilan Yevropa tiklanish va taraqqiyot banki oʻrtasidagi kafolat bitimi yuzasidan belgilangan tartibda yuridik xulosa bersin. 4. Oʻzbekiston Respublikasi Moliya vazirligi Yevropa tiklanish va taraqqiyot banki bilan “Paxta-bank” oʻrtasidagi kredit bitimi imzolangan sanadan boshlab ikki hafta muddatda kredit bitimini belgilangan tartibda roʻyxatdan oʻtkazsin. 5. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari R.S.Azimov zimmasiga yuklansin.
DAVLAT-TIJORAT XALQ BANKI SARMOYASINI YaNADA KOʻPAYTIRISh ChORA-TADBIRLARI TOʻGʻRISIDA
(resolution, 2021-02-22)

Oʻzbekiston Respublikasi Prezidentining “Davlat-tijorat Xalq bankini rivojlantirish borasidagi qoʻshimcha chora-tadbirlar toʻgʻrisida” 2000-yil 7-dekabrdagi PF-2773-son Farmonini bajarish yuzasidan va bank omonatchilarining manfaatlarini himoya qilishni kuchaytirish maqsadida Vazirlar Mahkamasi qaror qiladi: 1. Oʻzbekiston Respublikasi Moliya vazirligi va Markaziy banki 1-ilovaga* muvofiq jadvalga koʻra qoʻshimcha ravishda 7,0 mlrd soʻm ajratgan holda davlat-tijorat Xalq bankining ustav sarmoyasi 2000—2005-yillarda 10 mlrd soʻmgacha yetkazilishini taʼminlasinlar. 2. Belgilab qoʻyilsinki: soliqlar va yigʻimlardan ozod qilishdan boʻshatilib 2000—2004-yillar mobaynida tushgan mablagʻlar Oʻzbekiston Respublikasi Moliya vazirligining Xalq banki ustav sarmoyasidagi ulushini shakllantirish uchun yetmagan taqdirda, mablagʻlarning yetmagan qismi 2005-yil mobaynida davlat budjeti hisobiga toʻldiriladi; mablagʻlar Oʻzbekiston Respublikasi Moliya vazirligining Xalq banki ustav sarmoyasidagi ulushini shakllantirish uchun belgilangan miqdordan ortiq tushgan taqdirda, ushbu mablagʻlardan bankning infratuzilmasini rivojlantirish uchun foydalaniladi. 4. Vazirlar Mahkamasining “Davlat-tijorat Xalq bankini yanada rivojlantirishni taʼminlash chora-tadbirlari toʻgʻrisida” 1999-yil 22-apreldagi 189-son qaroriga ilova oʻz kuchini yoʻqotgan deb hisoblansin. 5. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari R.S. Azimov va Oʻzbekiston Respublikasi Markaziy bankining raisi F.M. Mullajonov zimmasiga yuklansin.
DAVLAT-TIJORAT XALQ BANKINI RIVOJLANTIRISh BORASIDAGI QOʻShIMChA ChORA-TADBIRLAR TOʻGʻRISIDA
(decree, 2020-09-28)

Boʻsh pul mablagʻlarining omonatlarda toʻplanishidan aholining manfaatdorligini oshirish hamda davlat-tijorat Xalq banki omonatchilarining manfaatlarini himoya qilishni kuchaytirish, uning resurs bazasini mustahkamlash maqsadida: 1. 2000—2005-yillar mobaynida Xalq bankining nizom jamgʻarmasini 10 mlrd soʻmgacha koʻpaytirib, quyidagi ulushlarda qoʻshimcha qoʻyilmalar kiritish toʻgʻrisida Oʻzbekiston Respublikasi Moliya vazirligi, Markaziy banki va davlat-tijorat Xalq bankining taklifi maʼqullansin: Oʻzbekiston Respublikasi Moliya vazirligi (51 foiz) 3,57 mlrd soʻm: Oʻzbekiston Respublikasi Markaziy banki (49 foiz) 3,43 mlrd soʻm. 2. Xalq banki 2005-yil 1-yanvarga qadar soliqlarning barcha turlaridan ozod qilinsin va boʻshagan mablagʻlar Oʻzbekiston Respublikasi Moliya vazirligining Xalq banki nizom jamgʻarmasidagi ulushini toʻldirishga yoʻnaltirilsin. 3. “Davlat-tijorat Xalq bankini yanada rivojlantirish chora-tadbirlari toʻgʻrisida” Oʻzbekiston Respublikasi Prezidentining 1998-yil 25-dekabrdagi PF-2162-son Farmonining 3-bandi oʻz kuchini yoʻqotgan deb hisoblansin. 4. Oʻzbekiston Respublikasi Vazirlar Mahkamasi oʻn kun muddatda mazkur Farmonni ijro etish yuzasidan qaror qabul qilsin. 5. Ushbu Farmonning ijrosini nazorat qilish Oʻzbekiston Respublikasi Bosh vazirining oʻrinbosari R.S.Azimov va Oʻzbekiston Respublikasi Markaziy bankining raisi F.M.Mullajonov zimmasiga yuklansin.
OʻZBEKISTON RESPUBLIKASI HUKUMATINING QARORLARIGA OʻZGARTIRIShLAR KIRITISh TOʻGʻRISIDA
(resolution, 2003-10-07)

Valyuta tizimini boshqarishni Hukumatning birjadan tashqari valyuta bozorini rivojlantirish boʻyicha qabul qilgan qarorlariga muvofiqlashtirish maqsadida Vazirlar Mahkamasi qaror qiladi: 1. Oʻzbekiston Respublikasi Markaziy bankining oʻzlarining ixtisoslashtirilgan almashtirish shoxobchalari orqali chet el naqd valyutasini respublika hududida erkin xarid qilish va sotish operatsiyalarini amalga oshirish huquqiga ega boʻlgan banklar tarmogʻini kengaytirish toʻgʻrisidagi taklifiga rozilik berilsin, ularning roʻyxati 1-ilovaga muvofiq tasdiqlansin. 2. Oʻzbekiston Respublikasi Hukumatining 2-ilovaga muvofiq qarorlariga oʻzgartirishlar kiritilsin. 3. Quyidagilar: Vazirlar Mahkamasining “Milliy valyutaning ichki erkin muomalada boʻlishi uchun resurslarni koʻpaytirish toʻgʻrisida” 1994-yil 8-noyabrdagi 540-son qarori; Vazirlar Mahkamasining “Vazirlar Mahkamasining 1994-yil 23-noyabrdagi 566-son qaroriga oʻzgartirishlar va qoʻshimchalar kiritish toʻgʻrisida” 1995-yil 23-martdagi 94-son qarori; Vazirlar Mahkamasining “Valyuta bozorini yanada erkinlashtirish va valyuta almashtirish operatsiyalarini kengaytirishga doir chora-tadbirlar toʻgʻrisida” 2000-yil 30-iyundagi 250-son qaroriga 1-ilova oʻz kuchini yoʻqotgan deb hisoblansin.
OʻZBEKISTON RESPUBLIKASI PREZIDENTI FARMONLARIGA OʻZGARTISh VA QOʻShIMChALAR KIRITISh TOʻGʻRISIDA
(decree, 2020-07-09)

Oʻzbekiston Respublikasining valyutani tartibga solish borasidagi qonunchiligini tashqi iqtisodiy faoliyatni hamda valyuta siyosatini erkinlashtirish va birjadan tashqari valyuta bozorini rivojlantirish yuzasidan qabul qilingan qarorlarga muvofiqlashtirish maqsadida Oʻzbekiston Respublikasi Prezidentining farmonlariga ilovaga muvofiq oʻzgartirish va qoʻshimchalar kiritilsin. 1. Oʻzbekiston Respublikasi Prezidentining “Eksport-import operatsiyalari boʻyicha valyuta nazoratini taʼminlash chora-tadbirlari toʻgʻrisida” 1994-yil 20-apreldagi PF-837-son Farmonining ilovasi bilan tasdiqlangan “Eksport-import operatsiyalari boʻyicha valyuta nazorati toʻgʻrisida Nizom”ning: a) 1-bandida ikkinchi, uchinchi va toʻrtinchi xatboshilar chiqarib tashlansin; v) 10-bandida: birinchi xatboshidagi “Tashqi iqtisodiy aloqalar vazirligi” soʻzlari olib tashlansin; ikkinchi xatboshi olib tashlansin; ushbu band mazmuni quyidagicha xatboshilar bilan toʻldirilsin: “Valyutani sotib olish, sotish va undan foydalanish tartiblarini buzganlik uchun vakil qilingan banklarga va xoʻjalik yurituvchi subyektlarga nisbatan qonunchilikda belgilangan jazo choralari, shu jumladan ularning ichki valyuta bozorida xorijiy valyutani sotib olish huquqidan vaqtincha, 6 oy muddatga qadar mahrum etishgacha boʻlgan jazo qoʻllaniladi. Belgilangan muddatlardan 30 bank kunidan koʻproq vaqt oʻtgandan keyin chet eldan valyuta tushumi kelib tushishining kechikishiga yoʻl qoʻygan yuridik shaxs rezidentlar kelib tushmagan valyuta mablagʻlarining 100 foiziga teng miqdordagi summani jarima tariqasida respublika budjeti daromadiga toʻlaydilar”; g) 13-bandi quyidagi tahrirda bayon etilsin: “eksport-import operatsiyalari boʻyicha toʻlovlarning asosiy shakllari hujjatli akkreditivlar, bank joʻnatmasi va inkasso hisoblanadi. Import kontraktlari boʻyicha avans toʻlovlari kontraktda nazarda tutilgan qiymatning 15 foizidan oshmaydigan, ammo 100000 AQSh dollaridan koʻp boʻlmagan summa doirasida, faqat import qiluvchi korxonaga xizmat koʻrsatadigan Oʻzbekiston Respublikasi vakolatli bankining aloqador bankning muqobil bank kafolati mavjud boʻlgan taqdirdagina yoʻl qoʻyiladi. Mazkur summadan oshadigan avans toʻlovlarini oʻtkazish faqat Oʻzbekiston Respublikasi Tashqi iqtisodiy aloqalar vazirligining xulosasi boʻyicha Oʻzbekiston Respublikasi Vazirlar Mahkamasining ruxsati bilan amalga oshiriladi.”
TOShKENT ShAHRIDA QORAQALPOGʻISTON RESPUBLIKASI MADANIYAT KUNLARINI OʻTKAZISh TOʻGʻRISIDA
(resolution, 2021-02-22)

Oʻzbekiston Respublikasi xalqlarining milliy qadriyatlarini rivojlantirish, millatlar oʻrtasidagi oʻzaro doʻstlikni yanada mustahkamlash, Qoraqalpogʻiston xalqining madaniyati va sanʼati yutuqlarini keng targʻib qilish maqsadida Vazirlar Mahkamasi qaror qiladi: 1. Oʻzbekiston Respublikasi Madaniyat ishlari vazirligi, Toshkent shahar hokimligi, respublika jamoat tashkilotlari hamda Qoraqalpogʻiston Respublikasi Vazirlar Kengashining 2000-yil 15—18-dekabrda Toshkent shahrida Qoraqalpogʻiston Respublikasi Madaniyat kunlarini oʻtkazish toʻgʻrisidagi taklifi maʼqullansin. Qoraqalpogʻiston Respublikasi madaniyat kunlarini oʻtkazish tashkiliy qoʻmitasi tarkibi va tadbirlar dasturi 1, 2-ilovalarga* muvofiq tasdiqlansin. Qoraqalpogʻiston Respublikasidan madaniyat kunlari ishtirokchilarining soni 150 kishidan iborat qilib belgilansin. 2. Oʻzbekiston Respublikasi Madaniyat ishlari vazirligiga: Qoraqalpogʻiston Respublikasi madaniyat kunlarini oʻtkazish ishlarini muvofiqlashtirish; oʻz tasarrufidagi tomosha va koʻrgazma zallarini madaniyat kunlarini oʻtkazish uchun bepul foydalanishga berish vazifalari yuklansin. 3. Toshkent shahar hokimligiga: Madaniyat kunlari qatnashchilari va mehmonlarni joylashtirish; tadbirlar boʻlib oʻtadigan joylarni obodonlashtirish va bezash; Oʻzbekiston Respublikasi Oliy va oʻrta maxsus taʼlim vazirligi, Xalq taʼlimi vazirligi va Respublika “Mahalla” jamgʻarmasi bilan birgalikda boshqa tashkiliy masalalarni hal etish topshirilsin. 4. Oʻzbekiston Respublikasi Davlat matbuot qoʻmitasi Madaniyat kunlarini oʻtkazish bilan bogʻliq bosma ishlarni rejalashtirsin va amalga oshirsin. 5. “Oʻzbekiston havo yoʻllari” milliy aviakompaniyasi, “Oʻzbekiston temir yoʻllari” davlat-aksiyadorlik kompaniyasi madaniyat kunlari qatnashchilarining Toshkent shahriga kelib-ketishlarini taʼminlasinlar. 6. Oʻzbekiston Milliy axborot agentligi, “Oʻzteleradio” kompaniyasi va boshqa ommaviy axborot vositalariga Qoraqalpogʻiston Respublikasi madaniyat kunlariga tayyorgarlik koʻrish va uni oʻtkazish tadbirlarini keng yoritish tavsiya etilsin. 7. “Oʻzbekkino” davlat-aksiyadorlik kompaniyasi Toshkent shahrida Qoraqalpogʻiston Respublikasi madaniyat kunlari oʻtkazilishiga bagʻishlangan hujjatli film yaratsin. 8. Oʻzbekiston Respublikasi Ichki ishlar vazirligi tadbirlar oʻtadigan joylarda, mehmonxonalarda jamoat tartibini saqlash hamda avtotransport harakati xavfsizligini taʼminlash choralarini koʻrsin. 9. Toshkent shahrida Qoraqalpogʻiston Respublikasi madaniyat kunlarini oʻtkazish sarf-xarajatlari respublika budjeti va Qoraqalpogʻiston Respublikasi mahalliy budjeti mablagʻlari hisobidan teng miqdorda qoplansin. 10. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari H. Karomatov zimmasiga yuklansin.
KASB-HUNAR KOLLEJLARINING MODDIY-TEXNIKA BAZASINI RIVOJLANTIRIShGA DOIR QOʻShIMChA ChORA-TADBIRLAR TOʻGʻRISIDA
(resolution, 2021-02-22)

Vazirlar Mahkamasi qayd etadiki, Kadrlar tayyorlash milliy dasturini amalga oshirish natijasida 1998—2000-yillar mobaynida respublikada 315 ta kasb-hunar kollejlari va akademik litseylar yangidan qurildi va rekonstruksiya qilindi. Bular yangidan barpo etilgan oʻquvchi oʻrinlari sonini keskin koʻpaytirish imkonini berdi. Ayni vaqtda joylarda koʻp hollarda yangi kollejlar va litseylar qurilishiga ustunlik berilmoqda, ularni qurish qiymatini oshirib yuborish hollari mavjud. Shu bilan birga koʻpgina tuman markazlarida va shaharlarda yonma-yon joylashgan bir nechta umumtaʼlim maktablari bor. Ularning bir qismi kam xarajatlar bilan kasb-hunar kollejlariga aylantirilishi mumkin. Odatda, ushbu maktablar aholi punktlari zich joylarda joylashgan va zarur muhandislik kommunikatsiyalari bilan taʼminlangan. 1999—2005-yillarda akademik litseylar va kasb-hunar kollejlarining moddiy-texnika bazasini rivojlantirish hamda mablagʻ bilan taʼminlash dasturini amalga oshirish, yangidan barpo etilgan oʻquvchi oʻrinlaridan maqbul va oqilona foydalanishni taʼminlash, litseylar va kollejlarni qurish va rekonstruksiya qilishga yoʻnaltirilayotgan moliyaviy resurslarni yanada samaraliroq oʻzlashtirish maqsadida Vazirlar Mahkamasi qaror qiladi: 1. Ayrim umumtaʼlim maktablarini kasb-hunar kollejlariga aylantirishga doir takliflar tayyorlash boʻyicha ilovaga* muvofiq tarkibda maxsus komissiya tuzilsin. 2. Maxsus komissiya Oʻzbekiston Respublikasi Xalq taʼlimi vazirligi, Oʻrta maxsus, kasb-hunar taʼlimi markazi, Makroiqtisodiyot va statistika vazirligi, Moliya vazirligi, Qoraqalpogʻiston Respublikasi Vazirlar Kengashi, viloyatlar, shaharlar va tumanlar hokimliklari bilan birgalikda ikki oy muddatda: tuman markazlarida va kichik shaharlarda joylashgan umumtaʼlim maktablarini, eng avvalo taʼlim muddati oʻn bir yil boʻlgan umumtaʼlim maktablarini xatlovdan oʻtkazsin; kasb-hunar kollejlariga aylantiriladigan umumtaʼlim maktablari roʻyxatini aniqlasin. 3. Davlat arxitektura va qurilish qoʻmitasi, Oʻrta maxsus, kasb-hunar taʼlimi markazi Maxsus komissiya tomonidan aniqlangan umumtaʼlim maktablarini kasb-hunar kollejlariga aylantirish loyihalarini 2001-yil I choragi mobaynida ishlab chiqsinlar, loyihalarda ularni kollej yoʻnalishiga muvofiq ravishda ishlab chiqarish ustaxonalari va laboratoriya korpuslari, sport inshootlari, oshxonalar va boshqa zarur binolar bilan toʻliq taʼminlashni nazarda tutsinlar. 4. Maxsus komissiya Oʻzbekiston Respublikasi Moliya vazirligi, Markaziy bank, Makroiqtisodiyot va statistika vazirligi, Oʻrta maxsus, kasb-hunar taʼlimi markazi bilan birgalikda umumtaʼlim maktablarini kasb-hunar kollejlariga aylantirish jadvalini 2001-yil 15-aprelgacha ishlab chiqsin va 2001-yilda uni amalga oshirishni mablagʻ bilan taʼminlash manbalarini aniqlasin. 5. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosarlari A.N. Isayev va R.S. Azimov zimmasiga yuklansin.
VILOYATLAR HOKIMLIKLARI APPARATI TUZILMASIGA OʻZGARTIRISHLAR KIRITISH TOʻGʻRISIDA
(resolution, 2004-01-05)

Viloyatlar hokimliklari apparati tuzilmasini yanada takomillashtirish hamda erkinlashtirish va iqtisodiy islohotlarni chuqurlashtirish sharoitlarida ular faoliyatining samaradorligini oshirish maqsadida Vazirlar Mahkamasi qaror qiladi: 1. 2000-yil 1-dekabrdan boshlab viloyatlar hokimliklari apparatlari tuzilmasida hokimning industriyani rivojlantirish, qurilish va kommunikatsiyalar masalalari boʻyicha oʻrinbosari lavozimi joriy etilsin, tegishli ravishda industriyani rivojlantirish va isteʼmol bozori masalalari boʻyicha hokim oʻrinbosari, qurilish, uy-joy va kommunikatsiyalar masalalari boʻyicha hokim oʻrinbosari lavozimlari qisqartirilsin. Viloyatlar hokimliklari apparati tuzilmasida qisqartirilayotgan hokim oʻrinbosarlari kotibiyatlari xodimlari soni hisobiga ilovaga muvofiq tarkibda industriyani rivojlantirish, qurilish va kommunikatsiyalar masalalari boʻyicha hokim oʻrinbosari kotibiyati tashkil etilsin. 2. Qoraqalpogʻiston Respublikasi Joʻqorgʻi Kengesiga Qoraqalpogʻiston Respublikasi Vazirlar Kengashi apparati tuzilmasini mazkur qarorga muvofiqlashtirish tavsiya etilsin. 3. Oʻzbekiston Respublikasi Vazirlar Mahkamasining 1997-yil 17-iyundagi 301-son qaroriga 1-ilovaga tegishli oʻzgartirishlar kiritilsin. 4. Mazkur qarorning bajarilishini nazorat qilish Oʻzbekiston Respublikasining Bosh vaziri Oʻ.T. Sultonov zimmasiga yuklansin. 1. Kotibiyat mudiri 2. Bosh mutaxassis — 2 nafar 3. Yetakchi mutaxassis — 2 nafar 4. Referent — 1 nafar
VILOYaTLAR, ShAHARLAR VA TUMANLAR HOKIMLIKLARI HUZURIDAGI NAZORAT INSPEKSIYALARI TUZILMASINI TARTIBGA SOLISh TOʻGʻRISIDA
(resolution, 2019-10-22)

Vazirlar Mahkamasi qayd etadiki, Qoraqalpogʻiston Respublikasi Joʻqorgʻi Kengesi, viloyatlar, shaharlar va tumanlar hokimliklari huzuridagi nazorat inspeksiyalari Oʻzbekiston Respublikasi Prezidentining Farmonlari, Hukumatning qarorlari va farmoyishlari, boshqa qonun hujjatlarining joylardagi davlat hokimiyati organlari va xoʻjalik yurituvchi subyektlar tomonidan bajarilishi ustidan taʼsirchan nazorat tashkil etilishini taʼminladilar. Shu bilan birga iqtisodiyotni erkinlashtirish va islohotlarni yanada chuqurlashtirish yoʻlini izchillik bilan amalga oshirish davlat nazorati tizimida eng avvalo davlatning nazorat va boshqarish funksiyalarini qisqartirishga, uning korxonalar xoʻjalik faoliyatiga aralashuvini cheklashga yoʻnaltirilgan yangi yondashuvlar va usullarni talab etmoqda. Viloyatlar, shaharlar va tumanlar hokimliklari huzuridagi nazorat inspeksiyalarining faoliyatini yanada takomillashtirish maqsadida Vazirlar Mahkamasi qaror qiladi: 1. 2001-yil 1-yanvardan boshlab viloyatlar, shaharlar va tumanlar hokimlarining oʻrinbosarlari nazorat inspeksiyalarining rahbarlari lavozimlari tugatilsin. 2. Oʻzbekiston Respublikasi Prezidenti va Hukumati qarorlarining bajarilishini nazorat qilish, tegishli hududlarda nazorat qiluvchi organlar faoliyatini muvofiqlashtirish, shuningdek, ijro intizomini takomillashtirish masalalari viloyatlar va Toshkent shahar hokimlari zimmasiga yuklansin. 3. Viloyatlar va Toshkent shahar hokimliklari nazorat inspeksiyalari apparati negizida Oʻzbekiston Respublikasi Prezidentining farmonlari, farmoyishlari, Vazirlar Mahkamasining qarorlari va farmoyishlarining bajarilishini nazorat qilish boʻyicha boʻlimlari (keyingi oʻrinlarda nazorat boʻlimi deb ataladi) tashkil etilsin va ular bevosita viloyatlar va Toshkent shahar hokimlariga boʻysundirilsin. Nazorat boʻlimlariga, shaharlar va tumanlar hokimliklarida bosh inspektorlar zimmasiga Oʻzbekiston Respublikasi Prezidentining farmonlari va farmoyishlari, Vazirlar Mahkamasining qarorlari va farmoyishlarining bajarilishini nazorat qilish, shuningdek, nazorat qiluvchi organlar faoliyatini muvofiqlashtiruvchi hududiy komissiyalar bilan birgalikda korxonalarning moliya-xoʻjalik faoliyatini oʻrganish boʻyicha oʻtkazilayotgan tekshirishlarni tartibga solish masalalari yuzasidan takliflar tayyorlash funksiyalari yuklansin. 4. Viloyatlar, shaharlar va tumanlar hokimliklari nazorat boʻlimlarining tuzilmasi va inspektorlarining cheklangan soni ilovaga muvofiq tasdiqlansin. 5. Qoraqalpogʻiston Respublikasi Joʻqorgʻi Kengesiga nazorat inspeksiyasi apparati tuzilmasini mazkur qarorga muvofiqlashtirish tavsiya etilsin. 6. Oʻzbekiston Respublikasi Vazirlar Mahkamasining 1997-yil 17-iyundagi 301-son qaroriga (1 va 2-ilovalarga) va 1997-yil 30-sentabrdagi 459-son qaroriga (1, 1a, 2, 2a, 3, 3a, 3b, 4 va 4a-ilovalarga) tegishli oʻzgartirishlar kiritilsin. 7. Mazkur qarorning bajarilishini nazorat qilish Oʻzbekiston Respublikasining Bosh vaziri Oʻ.T. Sultonov, viloyatlar va Toshkent shahar hokimlari zimmasiga yuklansin.
SAMARQAND VA BUXORO ShAHARLARIDAGI “AFROSIYOB” VA “BUXORO” MEHMONXONALARINI Germaniyaning “Inpro Xotels” va “Shtaynberger Rezervatsion Servis” firmalari BOShQARUVIGA BERISh TOʻGʻRISIDA
(resolution, 2021-02-22)

Samarqand va Buxoro shaharlariga xorijiy turistlarni keng jalb qilish uchun qulay shart-sharoitlar yaratish, Buyuk Ipak Yoʻli tarixiy yoʻnalishini yanada targʻib qilish hamda “Afrosiyob” va “Buxoro” mehmonxonalarida xalqaro standartlarga muvofiq servis xizmati koʻrsatilishini taʼminlash maqsadida Vazirlar Mahkamasi qaror qiladi; 1. Oʻzbekturizm” milliy kompaniyasining Samarqand shahridagi “Afrosiyob” va Buxoro shahridagi “Buxoro” mehmonxonalarini Germaniyaning “Inpro Xotels” va “Shtaynberger Rezervatsion Servis” firmalari boshqaruviga berish yuzasidan u bilan bitim tuzish toʻgʻrisidagi taklifiga rozilik berilsin. 2. Boshqaruv toʻgʻrisidagi bitimning quyidagi asosiy shartlari maʼlumot uchun qabul qilinsin: a) “Inpro Xotels” va “Shtaynberger Rezervatsion Servis” firmalari tomonidan mehmonxonalarni bronlashning xalqaro tizimlariga kiritish va ularning yiliga kamida 50—55 foiz toʻldirilishini taʼminlash toʻgʻrisida kafolat berilishi; b) “Inpro Xotels” firmasi har yili “Oʻzbekturizm” milliy kompaniyasiga har bir mehmonxona uchun dastlabki besh yilda kamida 500 ming AQSh dollari, keyingi yillarda esa sof foydaning 50 foizini, biroq har bir mehmonxona uchun kamida 500 ming AQSh dollari toʻlaydi. 3. “Afrosiyob” va “Buxoro” mehmonxonalari boshqaruvga berilgan vaqtdan boshlab besh yil muddatga: mehmonxonalardan foydalanish uchun keltiriladigan moddiy resurslar va asbob-uskunalar boʻyicha bojxona toʻlovlaridan (bojxonada rasmiylashtirish uchun yigʻimlar bundan mustasno); foyda soligʻi, mol-mulk va yer soligʻi toʻlashdan; “Inpro Xotels” firmasiga tegishli olib chiqib ketiladigan foyda soligʻi toʻlashdan ozod qilinsin va boʻshab qoladigan mablagʻlar “Inpro Xotels” firmasi bilan tuziladigan bitim shartlariga koʻra mehmonxonalarni xalqaro standartlar darajasigacha yetkazishga yoʻnaltirilsin. 4. “Oʻzbekturizm” milliy kompaniyasiga “Afrosiyob” va “Buxoro” mehmonxonalaridan foydalanish va ularni boshqarish bilan bogʻliq mehnat faoliyatini amalga oshiradigan xorijiy xodimlarning mahalliy xarajatlariga (yashash, xizmatlar koʻrsatish va respublika hududida transportning barcha turlarida yurish) milliy valyutada haq toʻlashga ruxsat etilsin. 5. Oʻzbekiston Respublikasi Tashqi ishlar vazirligi, Ichki ishlar vazirligi “Oʻzbekturizm” milliy kompaniyasining buyurtmanomasiga koʻra mehmonxonalardan foydalanishga jalb qilingan “Inpro Xotels” firmasi xodimlariga davlat boji undirmasdan tegishli ravishda koʻp martalik vizalar berilishini va ularning muddati uzaytirilishini, shuningdek, vaqtinchalik roʻyxatdan oʻtkazish va vaqtinchalik roʻyxatdan oʻtkazish muddati uzaytirilishini taʼminlasinlar. 6. Oʻzbekiston Respublikasi Vazirlar Mahkamasining 1999-yil 26-noyabrdagi 511-son qaroriga 3-ilovaning “Afrosiyob” va “Buxoro” mehmonxonalariga tegishli qismi oʻz kuchini yoʻqotgan deb hisoblansin. 7. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari H. S. Karomatov zimmasiga yuklansin.